அவர்களின் கூற்றுப்படி பார்த்தாலும், பிளாஸ்டிக் மறுசுழற்சி ஆலைகள் சீனாவில் 600 இடங்களில் உள்ளன. அதுவே இந்தியாவில் ஆறே இடங்களில்தாம் உள்ளன. இந்த முரண்பாட்டினையும் இந்தியா சரிசெய்து கொள்ளவேண்டும். மகாராஷ்டிர அரசும் அதற்கான தீர்வாக பிளாஸ்டிக் கழிவுகளை மக்களிடமிருந்து முழுமையாகத் திரும்பப் பெறுவதற்கு சில வழிமுறைகளைக் கையாண்டு வருகிறது. மக்களால் வாங்கப்படும் பிளாஸ்டிக் பாட்டில்கள், பாக்கெட்டுகளைத் திரும்பக் கொடுத்து அதற்கான விலையில் சிறு பகுதியைத் திரும்பப் பெற்றுக்கொள்ளலாம். உதாரணமாக, பிளாஸ்டிக் தண்ணீர் பாட்டில்களைத் திரும்பத் தருவோருக்கு ஒரு பாட்டிலுக்கு ஒரு ரூபாய் வீதம் தருகிறார்கள். அந்தத் திட்டத்தில் சில நடைமுறைச் சிக்கல்களும் காணப்படுகின்றன. திரும்பப் பெறப்படும் பிளாஸ்டிக்குகளை என்ன செய்வது யாரிடம் கொடுப்பதென்ற கேள்விகளை வியாபாரிகள் கேட்கிறார்கள். இதற்குத் தீர்வாகச் சேகரிக்கப்படும் பிளாஸ்டிக்குகளை மறுசுழற்சி செய்வதற்கான ஆலைகளை அம்மாநில அரசு நிறுவவேண்டும்.